১৫৯ রানের টার্গেটে ব্যাট করতে নেমে ত্রিনিবাগো নাইট রাইডার্স দলীয় ৯ রানের মাথায় ওপেনার ব্রেন্ডন ম্যাককলামকে হারায়। দলীয় ১৬ রানে ডেইল স্টেনের বলে সাকিবের হাতে ক্যাচ দিয়ে ফেরেন ওয়ান ডাউনে নামা কলিন মুনরো। দলীয় ৪২ রানে উইলিয়াম পারকিনসকে হারালে চাপে পড়ে নাইট রাইডার্স। এর পর নিয়মিত বিরতিতেই উইকেট হারাতে থাকে ডোয়াই ব্রাভোর দল। তবে এক প্রান্ত আগলে রেখে ব্যাট করে যান ওপেনার হাশিম আমলা। পঞ্চম ব্যাটসম্যান হিসেবে আউট হওয়ার আগে ৩৬ বলে করেন ৪২ রান। তাছাড়া ডিনেশ রামদিন করেন ৩১ রান। এ দুই জন ছাড়া আর কেউ বলার মতো স্কোর করতে পারেনি। তাই ১৩৯ রানে থেমে যায় ব্রাভোর দলের ইনিংস।